Kommunen sendte et forslag til en ny dagtilbudsstruktur i høring sammen med skoleforslaget og derfor er en del forældre og foreninger også allerede kommet med deres kommentarer til foreslåede, men efter det endelige skolestrukturforlig skal forslaget revideres, og det arbejde har politikere og embedsmænd netop taget hul på. - Nu har vi skolestrukturen på plads, og det har hele tiden været meningen, at vi derefter skulle kigge på daginstitutionsområdet, siger formanden for børne- og undervisningsudvalget, Viggo Bilde (Lokallisten). Det er ligesom, det var tilfældet med baggrunden for de syv skolelukninger, der blev vedtaget i sidste uge, udsigten til et markant fald i antallet af børn i Hjørring Kommune, som nu får politikerne til at reagere. - Vi skal finde ud af hvordan vi bedst muligt får tilpasset antallet af børn med den pose penge, vi har, siger Viggo Bilde. Det kan ifølge kommunes egne beregninger bedst betale sig, at der er mellem 60 og 80 børn i hver institution, men Viggo Bilde vil på nuværende tidspunkt ikke sige noget om, hvordan dagsinstitutionslukningerne kommer til at hænge sammen med skolelukningerne. - Vi går i gang med arbejdet nu, siger han. Det ventes, at en ny struktur for dagsinstitutionerne er på plads til februar.
Mindre end en uge efter politikerne i Hjørring lukkede syv skoler, rammer sparekniven nu daginstitutionerne. Op mod 12 børnehaver og vuggestuer er foreløbig i spil for at lukke.